Dôvodová správa

A. Všeobecná časť

Návrh zákona, ktorým sa mení a dopĺňa zákon č. 137/2010 Z. z. o ovzduší v znení neskorších predpisov (ďalej len „návrh zákona“) predkladá Ministerstvo životného prostredia Slovenskej republiky na pripomienkové konanie na základe žiadosti  EU PILOT 6219/2014/ENVI vo veci transpozície smernice Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (ďalej len „smernica“). 

Táto smernica bola transponovaná v roku 2010 zákonom 137/2010 Z. z. o ovzduší. Európska komisia po posúdení transpozície smernice do slovenských právnych predpisov poukázala v žiadosti   EU PILOT 6219/2014/ENVI zo dňa 08.08.2014  na určité nedostatky, ktoré sa pri transpozícii smernice  do slovenských právnych predpisov, podľa jej názoru vyskytli.  Zároveň požiadala o vykonanie potrebných legislatívnych krokov.

 Hlavným cieľom návrhu zákona je úprava niektorých ustanovení tak, aby plnili požiadavky Komisie ohľadom transpozície smernice.
 
            Okrem plnenia požiadaviek Komisie návrh zákona poskytuje obciam možnosť všeobecne záväzným nariadením vymedziť na svojom území alebo jeho časti  nízkoemisné zóny s obmedzením prevádzky motorových vozidiel s nízkou emisnou triedou. Vymedzenie takýchto zón je jedným z možných opatrení pre zlepšenie kvality ovzdušia, najmä v mestách s hustou automobilovou prevádzkou.
 
Predkladaný návrh zákona nepredpokladá žiadne vplyvy na rozpočet verejnej správy, podnikateľské prostredie, informatizáciu spoločnosti a nepredpokladá sociálne vplyvy. Predpokladá pozitívne vplyvy na životné prostredie.
  	 
Účinnosť návrhu zákona sa navrhuje od 1. januára 2016 vzhľadom na predpokladanú dĺžku legislatívneho procesu.
 
Návrh zákona je v súlade s Ústavou Slovenskej republiky, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej  únie.